Ser niltaqgħu virtwalment il-Ħamis u l-Ġimgħa biex inkomplu l-ħidma tagħna ta' koordinazzjoni b'rabta mal-pandemija tal-COVID-19 u biex immexxu 'l quddiem linji oħra importanti tal-aġenda komuni tagħna. Tkompli l-ġlieda tagħna kontra l-pandemija tal-COVID-19. Din għadha ta' sfida minħabba l-varjanti l-ġodda li feġġew u għaliex għandna bżonn insibu l-bilanċ it-tajjeb bejn ir-restrizzjonijiet u l-fluss bla xkiel tal-oġġetti u s-servizzi fis-suq uniku. Il-prijorità tagħna tibqa' li nħaffu t-tilqim madwar l-UE. Dan ifisser li jitħaffef il-proċess ta' awtorizzazzjoni tal-vaċċini, kif ukoll il-produzzjoni u t-twassil tagħhom. Dan ser jirrikjedi, pereżempju, li nqisu soluzzjonijiet li jlaqqgħu flimkien manifatturi minn madwar il-ktajjen ta' provvista biex tiżdied il-produzzjoni fl-UE. Jinkludi wkoll li niżguraw li t-twassil tal-vaċċini jkun prevedibbli u li l-kumpaniji farmaċewtiċi jħarsu l-impenji li ħadu. Il-varjanti l-ġodda saru l-varjanti dominanti f'ħafna Stati Membri. Dan jimplika li għandna nsaħħu l-kapaċità tas-sekwenzjar tagħna, u nħejju l-pedament għal vaċċini aġġornati. Miżuri restrittivi fuq l-ivvjaġġar mhux essenzjali xorta jistgħu jkunu meħtieġa biex titrażżan l-imxija tal-virus. Madankollu, il-fluss ta' oġġetti u servizzi fis-suq uniku, kif ukoll ir-rwol li jaqdu l-korsiji ħodor, jibqgħu essenzjali. Aktar lil hinn, huwa kruċjali li nuru solidarjetà mas-sħab tagħna, inkluż permezz ta' COVAX. Meta nħarsu lil hinn mill-prijoritajiet immedjati tagħna, nemmen li tajjeb nibdew naraw it-tagħlimiet li ħadna mill-esperjenza tagħna s'issa. Għalhekk ser niddiskutu kif nistgħu nibnu r-reżiljenza tagħna għal theddid futur għas-saħħa, tkun xi tkun il-forma li jista' jieħu. Fl-aħħar nett, nemmen li għandna nkomplu l-ħidma tagħna biex niddefinixxu approċċ komuni għaċ-ċertifikati tat-tilqim. Nipproponi li niddedikaw is-sessjoni ta' ħidma tagħna nhar il-Ħamis għal dawn il-kwistjonijiet kritiċi kollha. L-għada, ser nibdew bis-Sigurtà u d-Difiża. Is-Segretarju Ġenerali tan-NATO Jens Stoltenberg ser jingħaqad magħna fil-bidu tal-vidjokonferenza għal skambju ta' fehmiet dwar il-kooperazzjoni bejn l-UE u n-NATO. Imbagħad ser niddiskutu kif nistgħu ntejbu l-kapaċità kollettiva tagħna biex nirrispondu għall-isfidi u t-theddid għas-sigurtà. Ir-rappreżentant Għoli Borrell ser jaġġornana dwar il-ħidma li għaddejja fuq il-Boxxla Strateġika. Nixtieq ukoll li niddedikaw ftit ħin għall-attakki ċibernetiċi u t-theddid ibridu li tabilħaqq huma sfida għas-sigurtà tagħna. L-aħħar iżda mhux l-inqas, ser niddiskutu r-relazzjonijiet tagħna mal-Viċinat tan-Nofsinhar. Il-vidjokonferenza tagħna ser tibda l-Ħamis 25 ta' Frar fit-3pm. Il-President tal-Parlament Ewropew ser ikun magħna qabel ngħaddu għas-sessjoni ta' ħidma tagħna ddedikata għall-COVID-19 u s-Saħħa. Nhar il-Ġimgħa 26 ta' Frar ser nissoktaw fid-9am għas-sessjoni ta' ħidma dwar is-Sigurtà u d-Difiża u l-Viċinat tan-Nofsinhar. Nistenna bil-ħerqa d-diskussjoni tagħna. Ittra ta' stedina Din ir-riżorsa bħalissa hi disponibbli biss bil-lingwa jew il-lingwi li ġejjin: Ara l-paġna tal-laqgħa